**projektas**

**reg. Nr. T-47**

**2.9. darbotvarkės klausimas**

**Pasvalio rajono savivaldybės taryba**

**Sprendimas**

**Dėl PASVALIO socialinių paslaugų centro didžiausio leistino pareigybių (etatų) skaičiaus patvirtinimo**

2022 m. vasario d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 7 punktu, 4 dalimi, Lietuvos Respublikos socialinių paslaugų įstatymo 13 straipsnio 4 dalies 6 punktu, įgyvendindama Pasvalio socialinių paslaugų centro nuostatų, patvirtintų Pasvalio rajono savivaldybės tarybos 2018 m. lapkričio 21 d. sprendimu Nr. T1-226 „Dėl Pasvalio rajono paslaugų ir užimtumo centro pagyvenusiems ir neįgaliesiems pavadinimo pakeitimo ir nuostatų patvirtinimo“, 27.9 papunktį ir 43 punktą, atsižvelgdama į Pasvalio socialinių paslaugų centro 2023 m. vasario 10 d. raštą Nr. 2-78 „Dėl Pasvalio socialinių paslaugų centro pareigybių (etatų) skaičiaus padidinimo“, Pasvalio rajono savivaldybės taryba nusprendžia:

1. Patvirtinti Pasvalio socialinių paslaugų centro didžiausią leistiną darbuotojų, dirbančių pagal darbo sutartis ir gaunančių darbo užmokestį iš Pasvalio rajono savivaldybės biudžeto, specialiosios programos lėšų ir Valstybės specialiųjų tikslinių dotacijų, Valstybės biudžeto lėšų, pareigybių (etatų) skaičių – 124 pareigybės (etatai).

2. Pripažinti netekusiu galios Pasvalio rajono savivaldybės tarybos 2022 m. gruodžio 21 d. sprendimą Nr. T1-239 „Dėl Pasvalio socialinių paslaugų centro didžiausio leistino pareigybių (etatų) skaičiaus patvirtinimo“.

3. Sprendimas įsigalioja 2023 m. kovo 1 d.

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Socialinės paramos ir sveikatos skyriaus

vedėja R. Ožalinskienė

Suderinta DVS Nr. RTS-48

Pasvalio rajono savivaldybės tarybai

**AIŠKINAMASIS RAŠTAS**

**Dėl PASVALIO socialinių paslaugų centro didžiausio leistino pareigybių (etatų) skaičiaus patvirtinimo**

**2023-02-13**

Pasvalys

**1. Sprendimo projekto rengimo pagrindas**

Pasvalio socialinių paslaugų centro 2023 m. vasario 10 d. raštas Nr. 2-78 „Dėl Pasvalio socialinių paslaugų centro pareigybių (etatų) skaičiaus padidinimo“ (toliau – Raštas).

**2.** **Sprendimo projekto tikslai ir uždaviniai.**

Šiuo sprendimu nuo 2023 m. kovo 1 d. didinamas Pasvalio socialinių paslaugų centro didžiausias leistinas darbuotojų, dirbančių pagal darbo sutartis ir gaunančių darbo užmokestį iš Savivaldybės biudžeto, specialiosios programos lėšų, Europos Sąjungos finansuojamų projektų lėšų.

Pasvalio socialinių paslaugų centro Rašte prašoma didinti vienu **atvejo vadybininko etatu, kuris bus finansuojamos iš Europos Sąjungos lėšų,** įgyvendinant projektą „Integralios pagalbos teikimas ir plėtra Lietuvos savivaldybėse“. Projekto vykdytojas – Europos Sąjungos fondo agentūra, projekto partneris – Pasvalio socialinių paslaugų centras. Projektas skirtas teikti slaugos (įskaitant reabilitaciją) ir socialinės globos paslaugas vaikams su negalia, suaugusiems asmenims su negalia ir senyvo amžiaus asmenims jų namuose. Projekte numatytas atvejo vadybininko etatas, kuris organizuos ir koordinuos projektą, užtikrins, kad kiekvienas integralios pagalbos gavėjas gautų paslaugas pagal jam nustatytą poreikį, seks socialinės globos teikimą, derins darbus, vykdys teikiamų paslaugų stebėseną bei koreguos individualius socialinės globos planus keičiantis paslaugų gavėjo poreikiui. Atvejo vadybininko darbo laikas planuojamas priklausomai nuo įstaigoje vienu metu integralios pagalbos paslaugas gaunančių asmenų skaičiaus. Šį etatą reikalinga įsteigti projekto įgyvendinimo laikotarpiu, sutartis pasirašyta iki 2026-12-31. Iš šio laikotarpio projekto lėšų dar bus finansuojami 3 individualios priežiūros darbuotojų ir 2 medicinos darbuotojų etatai, kurie dabar teikia paslaugas asmens namuose. Darbo užmokesčio išlaidos planuojamos vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme, nustatytais valstybės ir savivaldybių įstaigų specialistų pareiginės algos pastoviosios dalies koeficientais.

**Individualios priežiūros darbuotojų** skaičius Pagalbos namuose padalinyje padidinamas 1 etatu iš specialiosios programos lėšų. Specialiosios programos lėšų planuojama 2023 m. surinkti daugiau, padidėjus paslaugų gavėjų pensijoms bei metų pabaigoje padidėjus asmenų prašančių gauti pagalbos į namus paslaugas, ypač dienos socialinės globos namuose. Ši paslauga teikiama kiekvieną dieną (t. y. septynis kartus per savaitę), paslaugas teikiant savaitgaliais ir švenčių dienomis. Todėl vieno etato neužtenka vienam paslaugų gavėjui. Dienos socialinės globos paslaugas asmens namuose gauna 39 paslaugų gavėjai, iš jų – 17 asmenų paslaugos teikiamos slenkamu grafiku (t. y. kiekvieną dieną). Slenkamu grafiku dirba 12 individualios priežiūros darbuotojų. Patenkinti naujai besikreipiančių asmenų dėl šios paslaugos teikimo Paslaugų centras nebeturi galimybių, todėl reikalinga steigti dar vieną individualios priežiūros darbuotojo etatą. Paslaugų centro pagalbos į namus padalinys teikia pagalbos į namus paslaugas 228 pagalbos į namus gavėjams ir 39 dienos socialinės globos (integralios pagalbos) asmens namuose gavėjams. Paslaugos, teikiamos asmens namuose, yra mokomos. Asmuo už paslaugas nemoka, jei jo pajamos nesiekia 314,0 Eur (2VRP). Nemokamai paslaugas asmens namuose gauna 17 asmenų. Per metus už paslaugas asmens namuose surenkama apie 130,0 tūkst. Eur. Darbuotojams darbo užmokestis mokamas už faktiškai dirbtą valandų kiekį.

Reikalinga steigti vieną **specialisto, atsakingo už ukrainiečių socialinę integraciją, etatą**. Šio specialisto darbo funkcijos nebūtų tiesiogiai susijusios su Paslaugų centro funkcijomis. Jis toliau vykdytų Ukrainos karo pabėgėlių priėmimo į Pasvalį migracijos klausimus (užsiregistravimas migracijos tarnyboje, perregistravimo, t. y. pratęsimo laikinai gyventi Lietuvoje klausimais), tarpininkautų dėl gaunamų paramos kortelių iš NVO, išmokų gavimo, švietimo, sveikatos priežiūros, Užimtumo tarnybos paslaugų teikimo, sutarčių dėl būsto suteikimo ar sutarčių pratęsimo ir pan. Spręstų kitas individualiai iškylančias ukrainiečių problemas. Darbo vieta tai pareigybei – Pasvalio rajono savivaldybės administracijoje. Iki šiol vienas asmuo buvo įdarbintas Paslaugų centre pagal terminuotą darbo sutartį, kurios terminas baigiasi 2023 m. vasario 28 d. Etatas būtų **išlaikomas iš Savivaldybės biudžeto lėšų.**

**3. Kokios siūlomos naujos teisinio reguliavimo nuostatos ir kokių rezultatų laukiama**Pasvalio socialinių paslaugų centre, padidinus įstaigos pareigybių (etatų) skaičių 3 etatais, bus užtikrintas tolimesnis iš kito ES projektų finansavimo periodo integralios pagalbos paslaugų teikimas asmens namuose, pagerės dienos socialinės globos paslaugų teikimo kokybė, nes atitiks nustatytas prižiūrimų asmenų normas vienam darbuotojui. Toliau bus užtikrinamas ukrainiečių integravimo procesas, sprendžiami teisės aktų įgyvendinimo klausimai.

**4. Skaičiavimai, išlaidų sąmatos, finansavimo šaltiniai.** Šių 3 etatų išlaikymas planuojamas iš Europos Sąjungos lėšų, specialiosios programos lėšų ir Savivaldybės biudžeto lėšų.  
 1 etatas atvejo vadybininko bus išlaikomas iš Europos Sąjungos fondų lėšų. Vieno mėn. darbo užmokestis 1474,0 Eur su „Sodros“ mokesčiais mėnesiui, taikant pareiginės algos pastoviosios dalies 7,81 koeficientą. Projekto įgyvendinimo laikotarpiui atvejo vadybininko darbo užmokesčiui iš Europos Sąjungos lėšų skirta 42558,0 Eur.

1 individualios priežiūros darbuotojo etato Pagalbos namuose padalinyje per mėn. išlaikymas 1251,0 Eur su „Sodros“ mokesčiais mėnesiui (8 mėn. – 10008,0 Eur), taikant pareiginės algos pastoviosios dalies 6,63 koeficientą. Finansavimas iš specialiosios programos lėšų (lėšos surinktos iš paslaugų gavėjų už suteiktas paslaugas).

Specialisto, atsakingo už ukrainiečių socialinę integraciją, pareiginės algos koeficientas 6,1 mėnesio darbo užmokestis 1134,6 Eur. Šio etato išlaikymas nuo 2023 m. kovo 1 d. (8 mėnesiams) su mokesčiais – 10982,0 Eur. Finansavimas iš Savivaldybės biudžeto lėšų. Įstaigai šiam etatui finansavimas neskirtas.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu) **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Sprendimo projekto atskiras vertinimas neatliekamas, rezultatai nepateikiami atskiru dokumentu. Neigiamos pasekmės nenumatomos.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Įgyvendinamuosius teisės aktus turėtų priimti Pasvalio socialinių paslaugų centro direktorius.

**7. Sprendimo projekto antikorupcinis vertinimas.** Neatliekamas.

**8. Sprendimo projekto iniciatoriai ir asmuo atsakingas už sprendimo vykdymo kontrolę.** Pasvalio socialinių paslaugų centro direktorė Rasa Beinorienė. Socialinės paramos ir sveikatos skyriaus vedėja Ramutė Ožalinskienė.

PRIDEDAMA. Pasvalio socialinių paslaugų centro 2023 m. vasario 10 d. raštas Nr. 2-715 „Dėl Pasvalio socialinių paslaugų centro pareigybių (etatų) skaičiaus padidinimo“.

Socialinės paramos ir sveikatos skyriaus vedėja Ramutė Ožalinskienė